
****

**ODD FELLOW**

**Loge 63 Anders Sandvig 60 år**

**Instituert 5. desember 1959**

****

**Innhold**

[Hilsen fra Stor Sire 5](#_Toc21633081)

[En hilsen til loge nr. 63 Anders Sandvig i anledning 60 års jubileet 2019 7](#_Toc21633082)

[Hilsen fra Hovedpatriark 9](#_Toc21633083)

[Hilsen fra Overmester 10](#_Toc21633084)

[Broderforeningen Kringsjå 13](#_Toc21633085)

[Institueringen 16](#_Toc21633086)

[Loge nr. 63 Anders Sandvig gjennom 60 år 18](#_Toc21633087)

[05.12.1959 – 05.12.2019 18](#_Toc21633088)

[Perioden 1959 – 1970 18](#_Toc21633089)

[Perioden 1970 – 1988 22](#_Toc21633090)

[Perioden 1989 – 1999 23](#_Toc21633091)

[Perioden 2000 – 2009 25](#_Toc21633092)

[Perioden 2010 – 2019 27](#_Toc21633093)

[Logenavnet 30](#_Toc21633094)

[Historien om våre logelokaler 32](#_Toc21633095)

[Historien om Mathiesensgate 13, a/s Byegården 33](#_Toc21633096)

[Opplysninger om ombyggingen av Byegården av eks. Storrepr. Konrad Henriksen 40](#_Toc21633097)

# **Utskrift fra referatmappe 22.mai 2000 Fung. Eks, OM. Utleie av a/s Byegården til AB Volvo i forbindelse med Prøve OL og OL, på Lillehammer i 1993 – 94** […………………… ……………………………………….42](#_Toc21633100)

[Logens utvikling 44](#_Toc21633101)

[«Torsdagstreffen» 45](#_Toc21633102)

[Sang til Torsdagstreffet 46](#_Toc21633103)

[Oversikt over Veteraner i Odd Fellow loge 63 Anders Sandvig pr. 31.12.2019 47](#_Toc21633104)

Storrepresentanter …………………………………………………………………………………….……….……………..49

Embedskollegiet i loge 63 Anders Sandvig 2019 – 2021 ..………………………………….………….…….50



**"Just der hvor Gudbrandsdalen møter Mjøsas bølgedal,**  
 **Der ligger Lillehammer lys og vennlig som en dag.**  
 **Dets ansikt smiler deg imot hver gang det møter ditt.**  
 **Ved sommer og ved vintertid det smiler like blidt"**

Vi lar de 4 første linjer av Lillehammers bysang representere hva de fleste innbyggere i Lillehammer synes om sin by, et godt sted å bo.

En «trefning» mellom Baglere og Birkebeinere i 1205 brakte for første gang Lillehammer fram i sagaens lys. På sin ferd til Nidaros med kongsbarnet Håkon Håkonssønn kom Birkebeinerne julaften til Hamarkaupangen. Ferden gikk som kjent over fjellet til Østerdalen, noe det årlige Birkebeinerrennet er til minne om. Birkebeineren er også Lillehammers byvåpen.

I 1812 foreslo Amtmannen i Kristians amt for regjeringen at det skulle anlegges en by på Opplandene. En kongelig kommisjon ble nedsatt, og i 1827 bifalt stortinget at Lillehammer ble etablert som «kjøpsstadsanlegg». Ludvig Wiese som kom fra Bergen regnes som byens grunnlegger. I 1842 fikk Lillehammer fulle kjøpsstadrettigheter med ca. 600 innbyggere.

Byen utviklet seg videre, ikke bare som et handelssentrum, men også etter hvert som «kraften» fra Mesnaelva ble utnyttet, også som en kommende industriby.

Mjøsa betydde også mye for Lillehammer, det var stor trafikk av laste– og passasjerbåter fra Minnesund til Lillehammer.

I 1894 kom jernbanen til Lillehammer og samme år fikk byen sitt første kraftverk. Utbygget i Helvedesfossen i Mesnaelva.

I 1885 kom Anders Sandvig til Lillehammer og i 1921 kom Sigrid Undset, to som har vært med å sette Lillehammer på kartet.

I 1964 slo Lillehammer by seg sammen med landkommunen Fåberg som omkranset den gamle by på alle kanter og ble en by på 477 kv.km.

Men det var vel De Olympiske Vinterleker i 1994 som gjorde Lillehammer verdenskjent.

I dag er Lillehammer utenom industri og jordbruk et regionalt handels– og servicesenter.

Og med den nye Høgskole nord for sentrum med ca. 3000 studenter er vi også blitt en skoleby.

Fra sin spede start er vi i 2019 blitt en aktiv og blomstrende by med ca. 28000 innbyggere.

****

# **Hilsen fra Stor Sire**

Kjære brødre i Loge nr. 63 Anders Sandvig.

I anledning logens 60 års jubileum sender jeg Den Norske Storloges hilsen og gratulasjon.

Odd Fellow Ordenen i Norge har gjennom disse 60 år hatt en god utvikling og brødrene i loge Anders Sandvig har vært trofaste brødre. Jeg vil gi uttrykk for Ordenens takk til alle de som gjennom mange år har nedlagt et stort arbeid for logen og Ordenen.

Vårt mål er at logen skal gi hver bror kunnskap, verdier og holdninger, slik at de gjennom sin livsførsel kan bidra til et bedre samfunn. Mitt håp er at loge Anders Sandvig sine embedsmenn og brødre også i årene som kommer vil ha dette mål som grunnlag når de skal føre loge Anders Sandvigs arbeid og tradisjoner videre. Skal logen nå dette mål er en avhengig av kvalitet i arbeidet. Kvalitet i fremførelse av ritualer og spill. Det seremonielle arbeidet må være preget av opplevd kvalitet og høytidelighet. Det betyr at vi må perfeksjonere fremførelsen av ritualene. Kvalitet betyr også at vi holder på antrekk, opptreden og etiketten. Stil og verdighet bør være logens omdømme. Det er ikke bare i logesalen vi må ha kvalitet som mål; informasjonsmøtet, hjemmebesøket, ettermøtet og ikke minst samværet brødrene imellom må være preget av kvalitet. Vi lykkes den dagen en bror, nyinnvidd eller veteran, tenker etter en logeaften; Dette var et godt møte. I kveld opplevde jeg noe positivt. Logen er en givende del av mitt liv.

På Den Norske Storloges vegne takker jeg brødrene for utført arbeid og en spesiell takk til embedsmennene gjennom disse årene.

Det er mitt håp at Loge 63 Anders Sandvig også i fremtiden vil bidra til fortsatt utvikling for brødrene i logen og derved for Odd Fellow Ordenen i Norge.

Med broderlig hilsen i

Vennskap, Kjærlighet og Sannhet

Morten Buan  
Stor Sire

******

# **En hilsen til loge nr. 63 Anders Sandvig i anledning 60 års jubileet 2019**

Kjære brødre i loge nr. 63 Anders Sandvig.

Lillehammer er en by med særpreg, og med en gammel trehusbebyggelse med sjel.

Sjel og særpreg har også deres loge, i likhet med logehuset. Navnet som logen fikk, Anders Sandvig, gir oss assosiasjoner til tradisjoner og kultur, noe også vår Orden står for.

Det er alltid trivelig å komme på besøk hit, gjestfriheten er stor, og maten alltid god.

Logen har mange ildsjeler, som med et stort hjerte for sin loge bidrar til å lage gode seremonier, og som med selvfølgelighet stiller opp som privatnemd på ettermøtet.

Denne entusiasmen og engasjementet vi finner her, er fundamentet i vår Orden. Klarer vi sammen å skape dette, og så overføre det til neste generasjon, har vår Orden en lys fremtid.

Vi har et uttrykk som heter «logens indre liv». Vi vet at vi er en del av dette, når vi drar hjem etter et møte, lett til sinns over hva vi opplevde inne i logesalen. Vi føler gleden over å tilhøre en Orden som gir oss påfyll og mening med livet, og, kanskje er vi småhumrende etter et humørfylt ettermøte.

Det har gjennom årene blitt mange slike besøk til dere, både i loge og leir, med innholdsrike og gode møter.

Entusiasmen var absolutt til stede da logen sammen med Rebekkasøstrene markerte Ordenens 200 års jubileum i vår. Det ble et flott arrangement, med dyktige aktører.

Logen på Lillehammer har vært med i 60 av disse 200 år. Vi sender gode tanker til de som etablerte logen. Det er alltid krevende å starte en ny loge. Medlemmer skal verves, utstyr og husrom skal skaffes. Jeg tror foregangsmennene ville vært stolte av logen, som i dag har en stabil medlemsmasse, et godt indre liv, og er herrer i eget hus.

De beste lykkeønsker til brødrene i loge nr. 63 Anders Sandvig for 60 års jubileet, og for årene fremover.

Med broderlig hilsen i Vennskap, Kjærlighet og Sannhet.

Ole Svein Ødegaard

Distrikts Stor Sire

****

# **Hilsen fra Hovedpatriark**

Leir nr. 10 Østerlen gratulerer brødrene i loge 63 Anders Sandvig, med OM Børge Wilhelmsen i spissen, med deres 60 års jubileum 5. desember 2019.

Hyggelig å se at logen har eksistert i så mange år, og fremdeles blomstrer.

Den har vært et flott samlingsted og gitt oss mange gode minner. Leiren har hatt tradisjon for å ha sitt julemøte hos dere. Der har vi i salen gjennomført vårt juleprogram og kommet i god stemning før vi har samlet oss rundt bordene med tradisjonsrik julemat. Flesk og duppe har også sitt utspring fra dere.

Vi i Leieren ønsker dere alt godt i fremtiden med mange medlemmer og hyggelige møter.

Med patriarkalsk hilsen

I Tro, Håp og Barmhjertighet

Terje Svanes

HP

****

# **Hilsen fra Overmester**

Jeg vil starte med å vise ydmykhet og respekt over det arbeidet som våre brødre gjennom 60 år i loge nr. 63 Anders Sandvig har utført.   
Det er også riktig å vie arbeidet i Broderforeningen Kringsjå oppmerksomhet i jubileumsåret.   
Broderforeningen arbeidet fra 1956 frem til institueringen av vår loge.  
I dag må vi også rette en stor takk til vår moderloge, loge nr. 35 Heidmork på Hamar for støtten som la grunnlaget for at vår loge så dagens lys.  
Jeg vil også trekke frem arbeidet til Dameforeningen fra 1958 og til slutten på 60-tallet.  
I vårt tilbakeblikk må vi også tenke på vår visjonære «stamfar», bror Alf Olav Andreassen, som kom fra Molde og loge nr. 11 Veøy.

Det er med stor beundring jeg har lest jubileumsskriftene fra tidligere jubileum. Det er pionerer som var med på stor innsats i og for logelokalene som er lett å ta som en selvfølge i dag.   
Vår loge er medeier i logelokaler midt i Lillehammer sentrum som er meget godt vedlikeholdt og fornyet gjennom årene.   
At A/S Byegården i tillegg er gjeldfri er også verdt å merke seg.   
Vi må ikke glemme å videreføre denne juvelen på en god måte for våre etterkommere. Det er også flere brødre i vår loge i dag som har vært meget sentrale i utviklingen av eiendommen.   
Vi skylder disse en meget stor takk.

Hver enkelt bror kan påvirke «logens indre liv». Det er svært viktig for trivselen at alle brødrene bidrar på sin måte i dette viktige og langsiktige arbeidet. Alle må trives både på møtene i logesalen og på ettermøtene for at vi skal vokse videre i stadig større «konkurranse» om vår fritid.

I vår loge er aldersspennet fra brødre i 20-årene til brødre i 90-årene.   
Det er helt unikt i dag at vi får oppleve fellesskap med så store aldersspenn. Dette er viktige erfaringer som vi alle tar med oss ut i hverdagen.

Vårt logenavn skal vi være stolt av. Det er ikke alle loger som har et navn som nesten hele landets befolkning kjenner til. En stor takk til familien Sandvig som gav sitt samtykke til bruken av navnet.

Embedskollegiet og alle brødrene har en utfordrende oppgave med å forene Odd Fellow Ordenens formål, kvalitet, høytidelighet, stil, verdighet, opptreden, etiketten og våre «pusterom» i logesalen, med vårt samfunns jag, mas og stadig streben etter å klare mer og mer i hverdagen.

Vår ordens formål om å utbre Vennskapets-, Kjærlighetens- og Sannhetens grunnprinsipper er i dag viktigere enn noen gang.

Jeg vil også rette en stor takk til alle brødrene som møter på «Torsdagstreffen». Denne tradisjonen med å møtes på dagtid har vært gjennomført i 37 år, nesten uten unntak. Det er imponerende.

Jeg vil også rette en stor takk til og minnes vår logebror Eks Storrepresentant og Eks Overmester, Konrad Martin Henriksen som døde tidligere i år, for alle dikt og sanger som han har skrevet og som fortsatt benyttes på våre møter.

For meg som overmester i inneværende periode, er alle brødrene like viktige for vår loge. Alle får bidra på sin måte og vi møter så ofte vi kan.

Som Overmester vil jeg takke bror Eks Storrepresentant/Eks Overmester Geir M. Aaløkken og Storrepresentant/Eks Overmester Svein Erik Dahlum for arbeidet med dette jubileumsskrift. Alle som er knyttet til Odd Fellow Ordenen på Lillehammer, i Distrikt nr. 10 og våre etterkommere setter og vil sette meget stor pris på det store arbeidet som er lagt ned.

På logens vegne vil jeg takke alle brødrene for uvurderlig innsats i årene vi har lagt bak oss, og ønske alle brødrene lykke til med logearbeidet i årene som kommer og ikke minst det viktige arbeidet med å «innlemme» nye brødre i vår krets.

Med broderlig hilsen i  
Vennskap, Kjærlighet og Sannhet

Børge Wilhelmsen  
Overmester

# 

# **Broderforeningen Kringsjå**

Det kom en Odd Fellow bror til Lillehammer i 1956 som satte varige spor etter seg. Det var bror Alf Olav Andreassen som var innviet i Odd Fellow loge nr. 11, Veøy 1. februar 1955.

Han tok etter kort tid initiativet til et møte i Lillehammer sammen med OM Wilhelm Tønnel og Sekretær Reidar Wiger i loge nr. 35 Heidmork og en del menn fra Lillehammerdistriktet.

Bror Ole Nørbech bisto også under møtet, han var medlem av loge nr. 5 Vesterlen, men hadde i flere år vært bosatt i Lillehammer hvor han var bestyrer på Lillehammer Meieri.

Med den nære kontakt med brødrene Tønnel og Wiger falt det naturlig at loge nr. 35 Heidmork ble broderforeningens moderloge.

Den 22.11.1957 ble det holdt et ekstraordinært møte i Bankrestauranten hvor Melvin Gaaserud var restauratør, han var selvfølgelig også kveldens vert.

Til stede på møtet var Erling Juell Aune, Alf O. Andreassen, Mikael Steene, Einar Tangen, Oddvar Mæhlum, Åsmund Røthe, Anton Gausen og Erling Hagen.

Det ble en diskusjon om navnet på broderforeningen, men etter hvert samlet alle seg om navnet «Kringsjå», foreslått av Gaaserud, fordi navnet pekte hen på vidsyn. Et begrep som svarte godt til Ordenens formål.

Neste møte ble holdt 07.03.1958 i bystyresalen i Banken. 13 brødre var tilstede.

Eks.OM Eivind Lillevold, OM Ole Corneliussen og UM Henry O. Dørum, alle fra loge nr. 35 Heidmork besøkte møtet. Blant annet for å gi en orientering om kommende instituering av brødreforeningen.

Den 07.06.1958 ble broderforeningen «Kringsjå» instituert. Møtet ble holdt på Sjusjøen Fjellstue. Tilstede, utenom 18 fra Lillehammer, var det 13 gjestende brødre fra Oslo, Hamar, Gjøvik og Tretten.

Varaformann Eks. YP. Conrad B. Olsen foresto institueringen sammen med Eks.OM W. Tønnel og OM Ole Corneliussen fra loge nr. 35 Heidmork. OM E. Lillevold fra loge nr.59 Herman Anker og OM E. Lund fra loge nr. 37 Voluntas.

Følgende styre for broderforeningen «Kringsjå» ble valgt:

Formann: bror Erling Hagen

Nestformann: bror Alf Skjetne

Sekretær: bror Erling Juell Aune

Kasserer: bror Kristian Grændsen

Arkivar: bror Ole Nørbech

Rebekkasøster Julie Thorsrud hilste fra Dameforeningen, og overrakte 2 nydelige sølv alterlysestaker. En gave som står og lyser på hvert møte også i 2019.

Brødrenes ektefeller var også tilstede og dannet en hyggelig ramme rundt det hele.

*Det er ellers i denne sammenheng av ikke uvesentlig betydning å nevne at brødrenes ektefeller den 15.04.1958 hadde dannet en Dameforening. Denne foreningen holdt jevnlige møter og forærte broderforeningen presanger. Så som lysestaker, bibel, broderte duker m.m. Da Dameforeningen ble oppløst i slutten av 60-årene overlot de sin pengebeholdning til vår loge.*

Broderforeningen holdt møter i bystyresalen 2 ganger i måneden. Brødre fra loge nr. 35 Heidmork gjestet broderforeningen ofte den første tiden og ga gode råd til videre drift av foreningen. Etter hvert fikk brødrene sine grader og forfremmelser ved logene nr. 35 Heidmork og nr. 37 Voluntas. Brødreforeningen arrangerte også klubbaftener hvor ektefellene var innbudt.

Disse arrangementene innbragte endel penger som ble brukt til innkjøp av nødvendig utstyr til foreningen.

På møtet den 12.09.1958 hvor det var 17 brødre tilstede sa formannen Erling Hagen blant annet dette:

*«Vi avsluttet forrige år med instituering av en broderforening. Vårt nye mål, en loge i Lillehammer, kan synes langt fram, men ved felles vilje og innsats vil vi oppnå store resultater. Det er større sjanser for at vi har en loge i Lillehammer etter denne terminen, enn at vi ikke har det.*

*Måtte det nye arbeidsåret gi oss lærdom og visdom så vi kan modnes til gode Odd Fellow brødre».*

Med en slik innstilling og pågangsmot gikk det raskt fremover mot å danne en loge i Lillehammer. Det ble også drøftet kjøp eller leie av andre lokaler. Foreningen fikk blant annet tilbud om å kjøpe Thorsrud pensjonat, men fant det ikke egnet.

Foreningen var meget aktiv og det gikk stadig fremover med planene for en loge.

På møtet i broderforeningen 19.06.1959 ble det bestemt å låne kr. 5.000- i Kredittbanken til kjøp av logeutstyr. 18 brødre gikk sammen om å garantere for dette lånet.

Utover høsten 1959 nærmet det seg at logetanken kunne bli en realitet, og i den sammenheng hadde broderforeningen sitt siste møte, møte nr. 25, 24.11.1959 med 25 brødre til stede. Det ble blant annet vedtatt at kontingenten i den nye loge skulle være på kr. 12- pr. måned.

Som en avslutning på historien om broderforeningen vil vi tillate oss å utrope bror Alf Olav Andreassen, født 10.03.1908, til vår loges «stamfar». Han kom som før nevnt til Lillehammer i 1956 og var allerede logebror. Han var Inspektør i Telegrafverket hvor han var i hele sitt yrkesaktive liv. Det var naturlig for ham å ta kontakt med Erling Juell Aune om logetanken, da Juell Aune var Distriktssjef i Telegrafverket. Andreassen var med i broderforeningen på Lillehammer, men flyttet etter hvert til Oslo. Han kom som gjest på institueringen av loge nr. 63 Anders Sandvig, hvor han overrakte blomster.

Han finnes igjen i loge nr. 56 Johan Middelthon i Oslo, hvor han ble medlem i januar 1959. Dessverre døde han 03.12.1974, bare 66 år gammel.

Kilder:

Loge nr. 63 Anders Sandvigs 40 års jubileumsberetning.

Protokollen for brødreforeningen «Kringsjå».

Opplysninger fra Torill Evjen Solli, Ordenskanselliet.

# **Institueringen**

Med rette linjer tilbake i historien, til Odd Fellows start 26.04.1819 i Baltimore i USA på vertshuset «Seven Stars» hvor 5 brødre under ledelse av Thomas Wildey la grunnlaget for det Odd Fellow vi kjenner i dag. De instituerte Odd Fellow Loge, Washington Lodge nr. 1.

Videre til dannelsen av den første Odd Fellow loge i Norge, 26.04.1898 i Stavanger, loge nr. 1 Noreg. Den ble dessverre nedlagt etter noen år, men gjenoppsto i Kristiania 18.02.1908 som loge nr. 1 Norvegia.

Antall loger vokste raskt. Den 05.12.1959 ble loge nr. 63 Anders Sandvig instituert. Logevirksomheten ble lagt til Lillehammer Sparebanks lokaler, det vi i dag kjenner som «Banken».

Den høytidelige instituering var lagt til bystyresalen, og den etterfølgende festmiddag til bankens store festsal i 2. etg.

Det hele ble ledet av Stor Sire Harald Østreng sammen med 4 Storembedsmenn og D.S.S. Wilhelm Tønnel.

Fra vår Moderloge nr. 35 Heidmork møtte OM O. Corneliussen samt Overmestrene fra logene Herman Anker, Voluntas og Eidsvoll.

Utenom Anders Sandvigs egne brødre, møtte også flere embedsmenn og brødre fra Hamar, Gjøvik, Elverum og Kongsvinger.

Høytideligheten ble åpnet kl 17.00 med innvielse av logelokalet i Lillehammer Sparebanks bystyresal. Den høytidelige handling ble ledet av bror Stor Sire.

Etter en liten pause foretok Stor Sire Institueringen av den nye loge og installasjonen av embedsmennene.

Vår loges chartermedlemmer, br. Erling Juell Aune, Erling Hagen, Alf S. Rustad, Anton Gausen og Alf K. Skjetne avla deretter de høytidelige løfter, og ble overrakt logens Fribrev.

Videre ble Alf K. Skjetne utnevnt som logens Eks.OM.

De valgte Embedsmenn ble så installert i sine embeder.

Vårt første embedskollegie var:

Overmester Erling Juell Aune

Undermester Erling Hagen

Sekretær Alf K. Skjetne

Skattmester Kristian Grændsen

Kasserer Anton Gausen.

Deretter ble de øvrige Embedsmenn utnevnt av den nye loges Over– og Undermester.



**Det første embedskollegiet**

Eks. OM Alf Rustad, OM Erling Juell Aune, UM Erling Hagen, Sekr Alf Skjetne,

Skattm Kristian Grændsen, CM Reidar Børke, Kass Anton Gausen

Etter en manende tale fra Stor Sire til de nye Embedsmenn overtok Overmester stolen og ledet møtet videre.

En rekke gaver og lykkeønskninger ble båret frem fra mange loge, leir og broderforeninger.

Fra Dameforeningen; 2 sølv Alterlysestaker, bibel, alterduk, altergulvteppe og Alladins lampe. Vår OMs klubbe er gave fra logen i Elverum.

OM Erling Juell Aune avsluttet den høytidelige institueringen med en tale hvor han takket Stor Sire og hans Storembedsmenn for en meget verdig og godt gjennomført seremoni og avsluttet med å takke for alle gaver.

Storlogens embedsmenn trakk seg deretter tilbake, og logen ble lukket.

Den etterfølgende festmiddag i Bankens festsal hadde samlet ca. 90 brødre med damer, som til musikk fra en trio, toget inn til et vakkert pyntet festbord.

Festkomiteens formann br. Mikael Steene ønsket velkommen til bords, og ga den videre ledelse til toastmaster bror Erik Sæther. Han utbrakte H.M. Kong Olav V skål, hvoretter Kongesangen ble sunget.

Etter å ha spist en god hovedrett var det klart til kveldens taler.

Bror OM E. Juell Aune var første taler og rettet en stor takk til Stor Sire og Storlogen. Stor Sire svarte med en tale for logearbeidet og brødrene. Det var deretter taler av bror UM Erling Hagen og bror OM O. Corneliussen. OM Juell Aune fikk deretter ordet og takket bror Alf Andreassen for hans arbeide for Odd Fellow mens han bodde og virket i Lillehammer. Han takket også D.D.S.S. Wilhelm Tønnel for hans arbeide for den nye loge. Bror Tønnel takket for pene ord og ønsket loge nr. 63 alt godt.

Bror Eks. OM Alf S. Rustad takket overrettssakfører Sandvig m/frue for at de hadde gitt sin tillatelse til at logen fikk bære Anders Sandvigs navn.

Han hadde også fått i oppdrag av familien Sandvig å takke for den ære som var vist Anders Sandvigs minne på denne spesielle måten.

Det ble deretter lest opp en del festtelegram.

Etter desserten fikk Rebekkasøster Julie Thorsrud ordet. Hun takket først brødrene for velgjort arbeide, overrakte så blomster til bror Andreassen for hans banebrytende arbeide, bror Hagen for hans arbeide som broderforeningens formann, og til bror Steene for hans arbeide med å få logelokalene ferdig, og for hans arbeide som festkomiteens formann.

# **Loge nr. 63 Anders Sandvig gjennom 60 år** **05.12.1959 – 05.12.2019**

# **Perioden 1959 – 1970**

Tirsdag 08.12.1959 kunne den nyvalgte Overmester Erling Juell Aune ønske 21 brødre velkommen til logemøte nr. 1 i bystyresalen i Banken. Juell Aune takket brødrene for det store arbeidet som var gjort med broderforeningen og logens instituering, og informerte brødrene om alle gavene den nye loge hadde fått. Logen ble lukket kl. 21.20 og møtet ble avsluttet med et brodermåltid, kaffe og snitter.

Da var det klart for den nye arbeidsdagen som vårt første embedskollegiemøte kunne ta fatt på:   
Overmester Erling Juell Aune

Undermester Erling Hagen

Sekretær Alf K. Skjetne

Skattmester Kristian Grændsen

Kasserer Anton Gausen

Men hvem var disse brødre?

OM E. J. Aune, distriktssjef i Televerket. UM E. Hagen, kjøpmann med maskinforretning. Sekr. A. K. Skjetne, fargerimester på Gudbrandsdals Ullvarefabrikk, Skm Kr. Grændsen, økonomiansatt i Oppland Fylke og Kass A. Gausen, fylkeskasserer i Oppland Fylke.

Brødrene Juell Aune, Hagen, Skjetne og Gausen var også våre chartermedlemmer, og den femte bror og chartermedlem var bror Alf S. Rustad, radioforhandler på Lillehammer.

Det er ikke Odd Fellow lokalavisen har skrevet mest om, men mandag 07.12.1959 kunne man lese i Lillehammer Tilskuer at:

*«Lørdag ble det i Lillehammer innstiftet en loge av Odd Fellow* *Ordenen med navnet Anders Sandvig. Og leder for denne loge som er den 63. i Norge, er Erling Juell Aune».*

Det litt pussige sammentreff er en liten notis på samme side:

*«Lillehammer Arbeiderparti har hatt sitt nominasjonsmøte,  
og som ordførerkandidat er nominert Erling Juell Aune».*

Han ble også valgt til byens ordfører, et verv han bekledte til Lillehammer slo seg sammen med Fåberg landkommune i 1964. Da tok Fåbergs ordfører Magne Henriksen over ordførerklubba i den nye kommunen. Han var bror av vår mangeårige logebror, Konrad Henriksen.

I logens første halvår fikk mange av de brødre som var innviet i moderlogen sine forfremmelser i logens grader.

På møte nr. 10, 10.05.1960 hadde den nye loge sin første innvielse, bror Georg B. Lindokken. Han ble senere vår Storrepresentant og Hovedpatriark i leir nr. 10, Østerlen.

Allerede på møte nr. 12 ble det innviet 3 nye brødre. Det var en aktiv loge som hadde slått rot på Lillehammer. Innen møte nr. 22 var avviklet, var ytterligere 5 nye brødre innviet.

På logemøtet 24.05.1960 leste Overmester opp en innbydelse fra den nye Rebekka søsterforening på Lillehammer som skulle innvies 31.05. 1960.

Den første Musikkansvarlige i logen, Peder Skjæret, var kirkeorganist i Ringsaker. Han spilte piano på logemøtene og sørget for mye god musikk. Han akkompagnerte vår første CM, Reidar Børke som var en stor sanger. Han underholdt med mye solosang i logen.

Bror Johan Risto som senere ble Overmester, lærte seg å spille Hammondorgel for å kunne spille live i logen.

På logemøte 09.05.1961 ble det referert at de 4 første brødre som fikk leirgradene var innviet i leir nr. 1 Norge 15.04.1961.

I Odd Fellows tidligere år kunne logens embedsmenn motta Rebekkagradene, noe som tok slutt rundt 1980.

01.09.1962 ble Rebekkaloge nr. 30 Sigrid Undset instituert på Lillehammer. De benyttet også Bystyresalen i Banken som møterom og fikk fritt låne logeutstyret til Anders Sandvig.

Logelokalet måtte bygges helt fra bunnen av for hvert møte, noe som medførte mange tunge tak. I begynnelsen fikk de hjelp av brødrene i Anders Sandvig til dette, men så fikk de dispensasjon fra Storlogen, sånn at søstrenes ektefeller kunne hjelpe til med innredningen.

I 1962 opprettet søster Ruth Sole hjem i Follebu for Multippel Sklerose rammede. Sist på året i 1962 ble det kontakt mellom søster Ruth og loge nr. 63 Anders Sandvig, og brødrene ga en del støtte til hjemmet i årene fremover.

Det var litt økonomisk støtte, noe praktisk hjelp, og en del pasientvennvirksomhet. De hadde med pasienter på bilturer, og arrangerte litt sosialaftener.

Det kom et ønske fra pasientene at de gjerne ville hatt noen dyr på hjemmet, og da kjøpte logen inn 2 sauer, som de ga som gave til Sole. Hva skjedde da høsten kom? Ble det fårikål eller pinnekjøtt? Logens humanitære innsats overfor Sole varte til ca. 1969, før stedet ble solgt og fraflyttet i 1970.

Logens støtte til MS rammede ble ikke slutt med Sole; Odd Fellow gir hvert år store summer til MS forskning.

De første brødre fra Anders Sandvig ble som før nevnt, opptatt i leir nr. 1 Norge, men etter hvert hadde Ordenen vokst seg så stor i Hedmark og Oppland at tanken om en egen leir ble aktuelt.

Den 11.01.1963 ble leirforeningen for våre to fylker dannet på et møte i Lillehammer, noe som resulterte i institueringen av leir nr. 10 Østerlen 25.04. 1964.

I 1963 begynte tanken om et eget møtelokale. Det var ikke hyggelig å måtte avlyse et logemøte. Bystyresalen var imidlertid ofte opptatt fordi en rettssak kunne vare mye lengre enn planlagt.

Etter å ha vurdert mange alternativer sto valget mellom Mathiesensgate 13 og Gamle Folkets hus nord i byen. Etter en del diskusjon falt valget på Mathiesensgate. Vi hadde fått tilbud om å kjøpe Banken for kr. 700.000.-, det hadde nok gitt oss landets fineste logelokaler, men temmelig sikkert også den høyeste kontingenten i landet for å holde huset i drift. Det var nok et klokt valg som ble gjort med kjøp av Byegården.

Brødrene tok kontakt med loge nr. 30 Sigrid Undset. Denne logen var villig til å være med og kjøpe eiendommen. På et møte med begge logene 20.05.1964, ble det dannet et andelslag for kjøp og drift av eiendommen med 50 % eierskap fra hver loge. Det ble valgt et interimstyre for eiendommen med bror Anton Gausen som leder. Da det økonomiske etter hvert var på plass, ble det skrevet kjøpekontrakt 20.06.1964. Våre lokaler i Mathisensgate 13 ble innviet som logelokaler i november 1964.

i perioden fram til 1970 handlet det naturlig nok mye om dugnad i Mathiesensgate.

Etter at logen hadde flyttet til Mathiesensgate ble det dannet en privatkomite på 4 medlemmer.

De engasjerte egen kokke. Hun kjøpte inn og sto for maten. Dagen etter tok hun oppvask og rengjøring.

Som en oppsummering av logens første 10 år, er det riktig å si at perioden var preget av mye arbeide. Møtene i starten var en del preget av dårlig fremmøte av både brødre og embedsmenn, noe som gjorde at de enkelte ganger «hoppet» over logemøtet og gikk rett på ettermøtet.

Noen møter måtte også avlyses, da lokalene var opptatt av rettsmøter og bystyremøter, som ikke var planlagt skulle vare utover kvelden. Dette problemet ble borte da vi fikk egne lokaler.

Samtidig var denne perioden preget av godt samhold mellom brødrene, og vilje til å lykkes.

Alt i alt skapte brødrene i loge nr. 63 Anders Sandvig god og positiv holdning til logearbeidet, noe som ga et godt grunnlag for logens videre drift.

# **Perioden 1970 – 1988**

Ved starten av 1970-åra hadde loge nr. 63 Anders Sandvig 42 medlemmer. I 1974 kjøpte logen en båndspiller for musikk i logen.

Det samme året var det en del diskusjon om antrekk, da det hadde vært en del avvik på dette. Det hadde nok vært brukt smoking ved Galla, men i 1975 bestemte loge nr. 63 Anders Sandvig at alle skulle følge korrekt antrekk.

Midt på 1970-tallet slet logen med litt dårlig oppmøte. En av embedsmennene uttalte at han ikke møtte i logen, fordi det «var intet å hente der». Vår avdøde logebror Eks. OM Anton Gausen imøtegikk denne kritikken med å presisere at «man møter ikke bare i logen for å hente noe, men også for å gi». Kloke ord vi alle skal legge oss på sinnet.

I 1975 ble bror Georg Gjertsen tildelt 25 års Veteranjuvel, den første i vår loge.

I samme tidsperiode bisto brødrene Funksjonshemmedes Idrettslag med kjøring til arrangement. Bror Simen Bjørnsrud hadde på samme tid blitt medlem av vår loge, han hadde hytte på Sjusjøen og der arrangerte logen skirenn i en del år.

I 1978 fikk musikk i logen et betydelig «ansiktsløft». Det ble kjøpt et Hammondorgel for kr. 4.000-.

Bror Kåre Imerslund var logens kasserer 1979 – 81. Dataalderen var ikke kommet, så brødrene betalte sin kontingent kontant på logemøtene en gang i måneden.

Var det lenge siden brødrene hadde vært på møter, dro han hjem til dem.

Logen gikk inn i 1980-årene med ca. 50 medlemmer. Høsten 1981 engasjerte en av logens medlemmer seg i et boligprosjekt for eldre og pensjonister. Storlogen kom med en betenkning, og det hele stoppet der. På logemøte nr. 423, 8. juni 1985 var det festloge i anledning logens 25 års jubileum med 30 brødre og 13 gjester tilstede. Fra Storlogen møtte Storsekretær Bjarne Brunborg.

Feiringen fortsatte så på Sjusjøen Fjellstue med festmiddag, taler og gaveoverrekkelser. En verdig og stilfull markering av logens første 25 år.

I logens to første tiår var det ofte dårlig fremmøte av brødre, men mot midten av 1980 årene tok det seg voldsomt opp med opptil 40 brødre på et møte.

Dessverre har vi de senere år ikke greid samme store fremmøte.

# **Perioden 1989 – 1999**

Som vi kan lese i historien om Byegården ble hele Mathiesensgate 13 bygd om sist på 80-tallet, det medførte at alle logene i oktober 1989 flyttet ut.

Heldigvis hadde logene fått leie Svaneredet på Vingnes i byggeperioden. Det ble arrangert fellesmøte 31. oktober 1989 med Rebekkaloge nr. 30 Sigrid Undset og loge nr. 63 Anders Sandvig, ledet av DDSS Kåre Bekkelien, hvor de midlertidige lokalene ble innviet til logebruk. Loge nr. 63 Anders Sandvig hadde sitt første ordinære møte der 07.11.1989.

Byggearbeidet gikk veldig bra, for allerede lørdag 8. september 1990 kunne det nye logehuset i Mathiesensgate innvies av Stor Sire Johan Krohn og Rådspresident Arnhild E. Deberiz, sammen med Storembedsmenn fra Odd Fellow og Rebekkalogen.

Etter en stilfull og verdig innvielse av de nye lokaler kunne D. D. Rådspresident Signe Jørstad ønske ca. 100 søstre, brødre og gjester velkommen til festmiddag på Oppland Hotell.

Det ble et stilfullt arrangement med festmeny, taler og gaveoverrekkelser.

Søndag 09.09. 1990 var det et informasjonsmøte i Mathiesensgate, om OL 94. Det var representanter fra LOOC som orienterte. Gjester fra Storlogen, embedskollegiene i Rebbekkaloge nr. 30 Sigrid Undset og loge nr. 63 Anders Sandvig, og styret i a/s Byegården var tilstede.

11.09.1990 hadde loge nr. 63 Anders Sandvig sitt første ordinære logemøte i de nye lokaler med 29 brødre tilstede.

Til prøve OL i 93 og OL i 94 var logelokalene utleid til Volvo, noe som ble en økonomisk suksess. Det finnes et fyldig referat fra dette møtet i Byegårdens historie.

Etter OL gikk logen inn i gode år i de nye lokalene, og var på slutten av 90-årene oppe i 69 medlemmer.

Logemøte nr. 651, 06.10.1998 var en festloge med 94 brødre, søstre og gjester tilstede i anledning Odd Fellows 100 års jubileum i Norge.

Etter festlogen samlet alle seg til en tre retters festmeny på Svaneredet under ledelse av Toastmaster Wenche Ødegård.

Før maten ble gjestene underholdt av Utsiktsbakken Brassband.

Etter maten var det underholdning med musikk og sang fra to av logens brødre, brødrene Egil Ellingsen og Bjørn Granum.

Lørdag 4. desember 1999 kunne loge nr. 63 Anders Sandvig feire sitt 40 års jubileum.

Det startet med festloge i Mathiesensgate 13 i nærvær av 69 deltakende søstre og brødre med bror Stor Sire Oddvar Granlund i spissen for mange gjester. Etter festlogen fortsatte det med jubileumsmiddag på Oppland Hotell. Etter en 3 retters festmeny var det klart for kveldens talere. Det startet med bror Stor Sire som gratulerte logen med dagen og berømmet loge nr. 63 Anders Sandvig for god fremgang i de siste år, og overrakte en plakett med OF - symbolet. OM Erik Andreassen holdt jubileumstalen, og så fortsatte det med flere talere og

gaveoverrekkelser.

Eks.OM Magne Bråten hadde forfattet en jubileumsprolog han leste opp, og som sluttet med:

*Vårt ønske er,*

*At vår loge skal fortsette i fremgang*

*Og i fremtid stille våre hjerters trang.*

Gode ord som enhver loge bør ha som arbeidsmål.

Søndag 5. desember kl. 10.00 var det et møte i Mathiesensgate hvor loge nr. 63 Anders Sandvig overrakte en jubileumsgave på kr. 15.000 - til Frelsesarmeen v/ Major Anna Voldhaug.

Det var også en journalist fra avisa GD tilstede som fikk en orientering om Odd Fellow av bror Stor Sire Oddvar Granlund.

# **Perioden 2000 – 2009**

Så gikk de neste årene uten de store begivenheter, men med dyktige embedsmenn som sørget for gode logeår.

I perioden 2001 – 2003 hadde vi en ny landssak. Målet var å bygge en SOS barneby i San Vicente i El Salvador. Prosjektet ble gjennomført ved hjelp av innsamlede midler fra alle Odd Fellow og Rebekkaloger over hele landet. Innsamlingen gikk veldig bra, og i 2004 kunne arbeidet med barnebyen ta til. Bidraget fra loge nr. 30 Sigrid Undset og loge nr. 63 Anders Sandvig ble på totalt kr. 73.000,-.

I årene mellom 2003 til 2008 var det dyktige embedsmenn og brødre som bidrog til jevn god framgang for vår loge.

På vårt informasjonsmøte 24.02.2009 skulle vi sammen med loge Sigrid Undset prøve ut «åpent hus». Tanken var at vi gjennom annonsering i avisen, og med en kjent person til å holde kåseri, kunne klare å skaffe oss potensielle nye medlemmer. «Trekkplasteret» ble vår logebror Hjalmar «Hjallis» Andersen. Han kåserte om sitt liv som skøyteløper og som Odd Fellow bror.

I tillegg fortalte DSS Anne Marie Ødegaard og DSS Kolbjørn Hellum om Rebekka Logen og Odd Fellow. OM Steinar Johansen fortalte om historien til loge 63 Anders Sandvig.

Heidmork koret deltok også med sang. Det var totalt 130 søstre, brødre og gjester nede i logesalen.

Det var nok «Hjallis» som var trekkplasteret og ikke Odd Fellow, for møtet resulterte ikke i noen nye hverken brødre eller søstre.

Lørdag 5.12. 2009 inviterte loge nr.63 til festloge og festsoupe i logens lokaler i anledning sitt 50-års jubileum. Det var 78 søstre og brødre fra egne loger og fra leirene i distrikt nr. 10. Fra Storlogen møtte Dep.S.S. Morten Buan.

Etter en verdig gjennomført festloge gikk alle til bords og fikk servert et festmåltid.

UM Erik J. Skumlien som også fungerte som aftens Toastmaster, leste en godt skrevet jubileumsprolog, forfattet av Eks.OM Magne Bråten.

De to siste vers lød som så:

*Vi skal minnes hver stund i vår logesals ro,*

*der freden i sinnet og hjertet får gro.*

*Vi skal også minnes de manende tanker og ord,*

*i hyggelig samvær rundt et veldekket bord.*

*Ja, slik har det vært, og slik skal det fortsatt være.*

*Vårt ønske er, at vår loge skal fortsette i fremgang*

*de neste 50 år.*

*Og i all fremtid stille våre hjerters trang.*

De versene står for det vi ønsker at alle skal finne i logen.

OM Jan Svoren holdt festtalen hvor han takket de som startet logen, og trakk frem enkelthendelser fra historien frem til i dag.

Dep.S.S. Morten Buan hilste fra Storlogen, og overrakte en jubileumsplakett, og det fortsatte med taler og gaveoverrekkelser fra loger og leir.

Eks. OM Geir M. Aaløkken hadde forfattet et 50 års jubileumsskriv.

Som jubileumsgave ga loge nr. 63 Anders Sandvig kr. 10.000.- til Frelsesarmeens prosjekt, «Jobben».

21. februar 2010 døde vårt siste Chartermedlen, Eks.Storrepresentant Anton Gausen, 93 år gammel. Han hadde 51 års medlemsskap i vår Orden.

Han ble bisatt fra Søre Ål kirke 2. mars med 6 brødre fra loge nr. 63 Anders Sandvig som æresvakter.

# **Perioden 2010 – 2019**

I 2011 fikk vi en ny Landssak for perioden 2011 – 2013, nemlig å bygge en ny SOS barneby.

Denne gang i Afrika, Ngabu i Malawi. Der skal 150 barn få et trygt hjem, og over 2000 barn vil få støtte gjennom familieprogrammet. Målet var kr. 500,- pr. Odd Fellow og Rebekka medlem. Dette skulle dekke en kostnadsramme på 25 millioner kroner.

Vår loge greide sitt mål, delvis med direkte innbetaling fra den enkelte bror, utlodning og bøsseinnsamling.

Totalmålet ble nådd og det er nå en barneby til glede for mange barn i Ngabu.

I 2015 dukket det opp et spørsmål til loge nr. 63 Anders Sandvig om å være moderloge for en Odd Fellow loge på Otta. Dette hadde vært en flott utfordring for vår loge, men dessverre, etter en del møtevirksomhet måtte det hele skrinlegges på grunn av for liten interesse.

Logens virksomhet gikk så sin vante gang frem til 2016, hvor vi ble presentert for en ny Landssak. Denne gangen gjaldt det Jubileumslandssak som skulle vare fra 2016 – 2019, i anledning av Odd Fellow Ordenens 200 års jubileum i 2019.

Meningen var å bygge en ny redningsskøyte, Odd Fellow 3. Målet var kr. 1.000,- pr. ordensmedlem, og stabelavløpningen foregikk på jubileumsdagen, 26. april 2019.

I den anledning hadde vi et foredrag om Redningsselskapet i vår loge fra representanter fra Redningsselskapet på vårt logemøte 25. april 2019.

Vår loge og vår Orden greide sitt mål. Så får vi håpe at Odd Fellow 3 kan være til nytte for sjøfarende i mange år fremover.

På vårt logemøte 29. august 2017 kunne vår loge markere en milepæl, nemlig møte nr. 1000.

Dette ble behørig feiret med bløtkake og 30 brødre tilstede.

I 2017 kom det en flott idè fra logene på Gjøvik, nemlig «Oddbjørn». En Teddybjørn med Odd Fellow sløyfe rundt halsen som skal ligge i alle ambulanser i distriktet, og gis som en ekstra trøst til barn som må hentes med ambulanse.

Våren 2018 var dette prosjektet i gang. Teddybjørner ble utlevert til alle ambulansestasjoner i Lillehammer og Gudbrandsdalen. Dette er et samarbeidsprosjekt sammen med Rebekkaloge nr. 30 Sigrid Undset.

Jubileumsåret 2019 har vært et godt år med mange fine logemøter, og det nye embedskollegiet som tar over og skal styre logen i valgperioden 2019 – 21, borger også for to fine år i vår loge.

5. desember 2019 fyller vår loge 60 år, og det skal markeres lørdag 07. desember med Festloge og etterfølgende Gallamiddag.

Dessverre fikk vi en trist beskjed 9. september i år. Vår mangeårige logebror Eks. OM Konrad M. Henriksen hadde avgått ved døden 94 år gammel.

Han hadde ved sin bortgang vært i vår Orden i 36 år. Med ham gikk en arbeidsom og markant logebror bort. Han var en av hovedpersonene i ombyggingen av Mathiesensgate 13. Han har også vært en meget habil dikter, og har delt mange fine dikt med sine brødre.

Som en avslutning på vår 60 - årige historie vil jeg derfor avslutte med jubileumsprologen som Konrad M. Henriksen har skrevet til vårt 60 års jubileum.

*Vel møtt mine venner til jubileumslag,*

*velkommen vær blant oss flere*

*en milepel er nådd i dag*

*vi stolt kan jubilere,*

*vår loge fyller seksti år.*

*Til denne dag har vi sett frem,*

*vår tanke går til alle dem*

*som ei er med oss mere.*

*Så mang en trofast, hedret bror*

*fikk føle varmen, gleden,*

*av gløden som i logen bor*

*når man er smidd i kjeden,*

*de ga i sine beste år*

*sitt alt for logen vår,*

*som på sitt vis ga gode kår*

*og viste vei i leden.*

*Vi vet at logen helt og fast*

*har prøvd å verne flammen,*

*Vår loge ga i tidens kast*

*så mange skudd til stammen,*

*hva logen ga og hva den er*

*det ligger i oss alle her*

*og kjærlighet vi alle bær*

*til det som vi har sammen.*

Konrad M Henriksen

Kilder:

Loge nr. 63 Anders Sandvigs Jubileumsberetninger.

Loge nr. 63 Anders Sandvigs forhandlingsprotokoller fra 1959 – 2019.

Opplysninger gitt av Logebror Kåre Imerslund.

# **Logenavnet**

Da broderforeningen i midten av 1959 var blitt stor nok, ble idèen om dannelsen av en loge lansert.

Daværende D.D.S.S. Wilhelm Tønnel ivret for tanken, og han la forslaget fram for Storlogen.

Stor Sire Harald Østeng mente også at tiden for en loge på Lillehammer var inne, og han støttet saken.

Broderforeningen mottok brev fra Stor Sire om at Storlogen godkjente stiftelse av en loge i Lillehammer. Brødrene fikk det nå travelt, det var mye som måtte ordnes før en loge var klar til instituering.

Men en loge må jo ha et navn, og det dukket opp flere navneforslag:

Birkebeiner, Dale Gudbrand, Håkon Håkonssons sønn, Dalir, Birkibeinar og Anders Sandvig.

Bra navn alle sammen, men etter en diskusjon og avstemming på møte i broderforeningen 15. september 1959, ble det enighet om Anders Sandvig som navn på den nye loge.

Familien Sandvig ga sitt samtykke til dette navneforslaget. Stor Sire fant også navnet tilfredsstillende, og navnet ble dermed Odd Fellow loge nr. 63 Anders Sandvig.

Et godt navn, Anders Sandvig var jo stifter av De Sandvigske Samlinger på Maihaugen, og æresborger av Lillehammer.

Anders Sandvig kom til Lillehammer som ung tannlege i 1885. Han led av en dødelig lungesykdom og søkte derfor til Lillehammer. Lillehammerområdet hadde fått et meget godt rykte for sitt gode klima og det var derfor etablert mange lungesykdomssykehus i regionen.

Det gikk bra med Anders Sandvig. Han overlevde heldigvis sin sykdom, og fortsatte da som tannlege på Lillehammer.

Hans tannlegepraksis førte han etter hvert oppover Gudbrandsdalen. Her vaktes hans interesse for den høyt utviklede kultur som møtte ham. Sandvig så også hvordan bygdene ble ribbet for sine kulturelle verdier. Innenlandske og utenlandske oppkjøpere sørget for det.

Mange hestelass med gamle ting gikk over grensen til Nordiska Museet i Stockholm. Dette ville Sandvig sette en stopper for.

I 1887 tok han til å samle. Han begynte i det små med gjenstander som han tok med til sin villa ved Lillehammer jernbanestasjon. Etter hvert ble det også en del hus. Disse plasserte han i hagen, til den ble overfylt. Skulle samlingen vokse og utvikle seg måtte den flyttes.

Etter en del stridigheter i Lillehammer Kommune om å overta Sandvigs samlinger kjøpte Selskapet for Lillehammer Bys Vel 1. juli 1901 samlingene for kr. 79.000,-.

1.juli 1904 var det offisiell åpning av De Sandvigske Samlinger. Stedet som ble valgt var Maihaugen, ovenfor byen. Der hadde det vært en skytebane tidligere. Det var også et utfluktssted for byens borgere. Anders Sandvig ble samlingenes første direktør, og han bygget opp disse til det verdenskjente museum det er i dag. Lillehammer hedret etter hvert sin æresborger med en statue på Stortorget i vår by.

Kilder:

Loge nr. 63 Anders Sandvigs 40 års historie.

Boken*, I praksis og på samlerferd*, av Anders Sandvig.

# 

# 

# **Historien om våre logelokaler**

Enhver loge må ha et møtelokale og loge nr. 63 Anders Sandvig startet sin møtevirksomhet etter institueringen i desember 1959, i Lillehammer Sparebank, bare kalt Banken. De hadde hatt møtelokaler der allerede som Brødreforening. Restauratøren i Bankrestauranten, Melvin Gaaserud var logebror, så det var greit med servering på ettermøtet. Det ble problemer med Banken etter hvert. Logen brukte Bystyresalen, men det gjorde Rettsvesenet og Kommunestyret også, det var derfor ikke bestandig lokalene var ledige når de egentlig skulle vært det. Uholdbart etter hvert, så da begynte jakten på egne lokaler. Det ble foreslått 2. etg. i den nye Malerisamlingen, men i følge kommunen var ikke gulvet i 2. etg. dimensjonert for sånt bruk? Gamle Folkets hus nord i Storgata var også vurdert. Lillehammer Sparebank hadde fått nye lokaler i Storgata, og tilbød oss hele Banken for kr. 700.000,-. Odd Fellow kontaktet Frimurerlogen om et eventuelt samarbeide om dette, men de hadde allerede startet med planleggingen av sine nåværende møtelokaler, så da ble Banken litt «for stor» for oss.

Valget falt etter hvert på våre nåværende lokaler i Mathiesensgate, og det er historien til denne vi skal ta for oss.

# **Historien om Mathiesensgate 13, a/s Byegården**



Mathisensgate 13, Byegården pyntet til Kong Håkon 7. kroningsferd 1906

«Glimt fra den gamle by» redigert og utgitt av Jan Vidar Lie Pedersen 1975

Mandag 31. mars 1828, møtte det 24 tomtekjøpere hos Gjestegiver Fredricksen på Lillehammer. Da hadde byplanleggeren, Amtskonduktør C.C. Buchholtz arbeidet i lengre tid med planleggingen av den nye by, Lillehammer, som hadde fått sin bystatus i 1827.

Nå skulle de første tomter i den nye by fordeles, og 1. april begynte utstikkingen.

Torsten Torstensen fra Skien sikret seg tomta som senere skulle bli Mathiesensgate 13. Han var selv ikke kommet til byen ennå, så han hadde en «stråmann». Anders Johansen som opptrådte på hans vegne. Johansen bygde sin egen gård nedenfor kirken, samtidig som han bygget Mathiesensgate 13 for Torstensen. På dette tidspunktet arbeidet Torstensen på Fossum Jernverk.

Torstensen kom til Lillehammer i 1830, og hadde da fått oppført et hus på tomta, i Empirestil. Dette var satt opp etter kommunal reguleringslov av 7. juli 1828, om gatens bredde o.l., og bygninger på gatehjørner skulle ha brutte hjørner på minst 5 alen. Torstensen satte også i gang ei mølle ved Mesnaelva som fram til 1841 var matrikulert sammen med Mathiesensgate 13. Denne mølla ble senere, sammen med andre møller langs Mesnaelva, slått sammen til Lillehammer Aktiemølle i 1863. I dag er det ombygget til Mølla Hotell. Men som så mange andre fikk Torstensen økonomiske problemer, og flyttet fra Lillehammer midt i 1830 åra. I 1838 ble det utferdiget et auktionsskjøte på eiendommen til Torstensen. Kjøper var Jacob Gluckstad, grosserer fra Oslo. Han lånte ut penger, og leverte varer til nye kjøpmenn, og kom de da i økonomiske vanskeligheter med eiendommer som kom på tvangsauksjon, kjøpte han dem. Han solgte som regel eiendommene igjen ganske raskt.

I 1836 kom det en boktrykker til Lillehammer, Hans Jensen Selmer, som flyttet inn med sitt trykkeri i det første huset som ble bygd «norda brua». Han etablerte seg med trykkeri, og startet i juli utgivelsen av Oplands-tidende med Ludwig Wiese som redaktør. Men Wiese trakk seg etter hvert ut og avisen gikk dårlig. Høsten 1839 innstilte han utgivelsen. Selmer ville prøve på nytt, og samme år kjøpte han Kjøpmann Thorstensens gamle gård i Søndre Tverrgate, nåværende Mathiesensgate13.

I 1841 utferdiges det da et skjøte på denne eiendommen fra Gluchstads enke, til boktrykker Selmer. Grosserer Gluchstad måtte da ha avgått med døden i mellomtiden. Møllebruket var da skilt ut, og var ikke en del av handelen.

Fra ca. 1820-tallet het gata utenfor vår logebygning Søndre tverrgate, så Sundgata, før den fikk navnet Mathiesensgate, etter Apoteker Mathiesen i nabogården nedenfor. Det var apotek der fra 1829 til 1899. Da ble det flyttet til «Svarstadhjørnet» i Kirkegaten.

Hadde vi skrudd tiden tilbake til ca.1830, og vi hadde sett ut gjennom vinduene her i logen, hadde vi sett et yrende liv. Gaten forbi våre logelokaler var «hovedveien» for all trafikk fra brygga og opp Vinterbrøyta, fram til ca. 1850, da Bryggeveien kom. Det kom varer til Lillehammer og Gudbrandsdalen til Lillehammer brygge nede på Kopperberget, nå bare kalt Berget. Det kom store mengder kobbermalm til brygga fra gruver oppe i Gudbrandsdalen. Malmen skulle fraktes med Føringsbåtene til Minnesund. Transport av malm var grunnen til at området rundt brygga fikk navnet Kopperberget.

Også reisende som kom med, eller skulle reise med båtene *Jernbarden* og *Dronningen* mellom Lillehammer og Minnesund, måtte samme veg til bryggen.

Etter 1850 tok Bryggeveien over trafikken til og fra brygga. Da kom også båtene Skibladner og Kong Oscar med i trafikken på Mjøsa.

Hans Jensen Selmer startet så opp i Mathiesensgate, og utga fra november 1840 sin nye avis, Lillehammer Tilskuer. Dette var heller ikke problemfritt, og i 1875 med kun 50 abonnenter igjen, måtte han gi seg.

Da kom det en trønder, Andreas Bye, som tok over både gård og avistrykkeri, herav navnet Byegården. Skjøte fra Bogtrykker Selmer til Bogtrykker Andreas Bye i 1875 viser at overdragelsen kostet 1.400 spesidaler.

Andreas Bye måtte nøye seg med parafinlamper og hånddrevet trykkpresse i mange år for trykking av Lillehammer Tilskuer. Elektrisk strøm kom til Lillehammer først i 1894. Bye var da en av de 6 første som fikk innlagt strøm.

Strømmen kom fra byens første kraftverk, bygget i *Helvedesfossen* i Mesnaelva for kr. 30000,-.

Andreas Bye døde i 1905, men trykkingen av Lillehammer Tilskuer foregikk fortsatt i Byegården fram til ca. 1910. Da ble trykkingen flyttet til lokaler i Avholdsheimen, nedenfor Stortorget. Etter Byes død tok døtrene over gården, og hadde den til Anna Bye døde i 1954. Nittende juli 1954 ble det utferdiget et skjøte fra Anna Bys dødsbo til Reidar Berg for kr. 47.000,- og samme dag solgte Berg gården videre til Reidar Bergravf for kr. 78.360,-. Bergravf eide Mesna Elektro. Østbye og Skrefsrud tok senere over dette firma.

I 1961 solgte Bergravf eiendommen til selskapet Mathiesensgate 13. Det var

eid av Lillehammer Antroposofiske Selskap.

Som før nevnt var det fra logenes side sett på flere eiendommer, men valget falt til slutt på Mathiesensgate. Etter lange og omstendelige forhandlinger med eieren Lillehammer Antroposofiske selskap, ble det i april 1964 enighet om betingelsene for kjøp.

Den 20. mai i 1964 ble det holdt et konstituerende møte mellom Rebekkaloge nr. 30 Sigrid Undset og Odd Fellow loge nr.63 Anders Sandvig.

På møtet ble det vedtatt å danne et aksjeselskap for drift av gården, og det ble valgt et interimstyre med bror Anton Gausen som leder.

1. juni 1964 kjøpte loge nr. 30 Sigrid Undset og loge nr. 63 Anders Sandvig eiendommen av Lillehammer Antroposofiske Selskap for kr. 132.000,-

Pådrivere for kjøp av Byegården, var i første rekke brødrene Erling Hagen, Edvin Østbye og Kristian Grændsen. D.D.S.S. Wilhelm Tønnel fra loge nr. 35 Heidmork var pådriver for å skaffe lån og midler fra Storlogen.

Byegården ble finansiert med pantelån. For å få full finansiering måtte det til private lån og private kausjonister.

Byegården ble innviet og tatt i bruk som loge i november 1964.

Etter kjøpet var en leilighet i andre etage bortleid til Antroposofisk Selskap for kr. 50.- pr. måned i 20 år. Lav leie skulle være kompensasjon for gunstig kjøpspris. Antroposofisk Selskap skulle selv innrede og vedlikeholde leiligheten. Senere ble andre etage utleid til fysioterapeut John H. Sæther. Han var også logebror.

På 1970-tallet hadde Margrete Wernøe musikalsk barnehage i Byegården.

På 1980-tallet hadde kunsthåndverkere verksteder i andre etage.

Det var mye å sette i stand i den gamle gården. Eiendommen besto kun av den to etasjes hjørnegården og et uthus mellom Byegården og Engeland.

I kjelleren sto det igjen trykkerimaskiner etter Boktrykker Bye. Noe av dette utstyret finnes igjen i trykkeriet på de Gamle verksteder på Maihaugen.

Det var som før nevnt i kjelleren at det første nummer av avisen «Lillehammer Tilskuer» ble trykt. Forløper til dagens GD.

Der hvor vi i dag har våre festlokaler var det bare et uthus som ikke var forbundet med hovedhuset, det gikk en port til bakgården der. Opprinnelig var hovedinngangen midt på det gamle huset mot gaten. Senere ble inngangen flyttet til bakgården i glassverandaen. Uthuset ble ombygd til logesal av a/s Boligbygg, men all innredning til logesal ble gjort på dugnad av logens brødre.

Det ble mye dugnadsarbeid på brødrene i tiden fremover.

Logebror Kåre Imerslund tegnet kjelleren hvor vi nå har garderobe, og bror Michael Stene var byggeleder for ombygningen. På grunn av at det var for lavt under taket i den gamle kjelleren, måtte de sprenge, grave ut for hand, og støpe nytt gulv for det som i dag er garderobe.

Det ble bestemt at alle vinduer skulle skiftes ut. De nye var imidlertid for store, og det endte med at større vindusåpninger ble skåret ut med motorsag.

Lokalene var kalde, og det ble problemer med å holde varmen på kalde vinterdager. Det elektriske anlegget var et problem. Bror Edvin Østbye som hadde elektrisk forretning, kom med sikringer, ikke en eske, men en full bærepose, og det hendte de måtte avlyse møter på grunn av kulde.

Fyring var også et problem, de hadde en parafinbrenner med 24 t. tank. Det medførte at den stadig slukket, og så frøs vannet. Det ble noe bedre da de fikk gravd ned en egen oljetank.

Gården ble etter hvert satt i tilfredsstillende standard, men lokalene var kalde og lite egnet, og det var ikke økonomi til ytterligere ombygning. Derfor ble det på 1980 tallet planer om å få andre lokaler. Eiendommen ble lagt ut for salg i 1987 for 2 mill. kroner. Man fant imidlertid ikke andre lokaler som var egnet og økonomisk forsvarlig, derfor valgte de å bli i Mathiesensgate.

I september 1988 ble Lillehammer tildelt De XVII olympiske vinterleker, og fremsynte søstre og brødre så muligheter.

De tok etter hvert kontakt med Byggmester Evensen, og etter en del forhandlinger med ham og Lillehammer Kommune ble det enighet om ombygning. Den gamle gården var verneverdig, og måtte beholdes, men logesalen i uthuset kunne rives. Byggmester Evensen gikk da inn og tok over Mathiesensgate vederlagsfritt, mot å bygge nye logelokaler til oss. For at Evensen økonomisk skulle få dette til å gå opp, måtte han bygge 10 leiligheter for salg.

Før ombygningen kunne starte, hadde bror Konrad Henriksen som var byggekomiteens leder, mange møter med kommunen for å få opp utnyttelsesgraden av eiendommen, noe han etter hvert fikk til.

Men før det kunne rives noe måtte våre to loger ha midlertidige lokaler. Logene fikk heldigvis leie Svaneredet på Vingnes, det ble innviet som Ordenslokale med et fellesmøte mellom Rebekkaloge nr. 30 og loge 63 Anders Sandvig 31.10. 1989, ledet av D.D.S.S. Kåre Bekkelien.

Møte nr. 505, 07.11.1989 var det første ordinære logemøte på Svaneredet.

Da lokalene i Mathiesensgate var tømt, og alle tillatelser var på plass, kunne byggingen starte.

Det ble bygget 4 leiligheter i den gamle bygård, 2 leiligheter over logelokalene og 4 i et nytt bygg mot Storgata.

Arkitekt Willy Sveen tegnet totalombyggingen av Mathiesensgate.

Arkitekten for logelokalene var logebror fra Gjøvik, Arne Laudal.

For å få fullført ombyggingen av logelokalene, måtte det til en betydelig dugnadsinnsats fra brødre og søstre.

Ombygningen ble noe dyrere enn antatt. I tillegg til dugnadsinnsats måtte det hentes inn litt ekstra penger. Dette ble i hovedsak løst med noen private lån fra søstre og brødre, noe som ble tilbakebetalt etter hvert.

Nye møbler ble kjøpt brukt fra et hotell i Gudbrandsdalen.

Som et resultat av stor egeninnsats, i tillegg til Byggmester Evensens arbeide, kunne nær 100 søstre og brødre og innbudte gjester møtes med Stor Sire Johan Krohn og Rådspresident Arnhild E. Deberitz sammen med Storembedsmenn fra Odd Fellow og Rebekkalogen til innvielse i nye logelokaler 8. september 1990. Etter den høytidelige handling i Mathiesensgate 13, kunne D.D. Rådspresident Signe Jørstad ønske velkommen til festmiddag på Oppland Hotel.

Utenom Storembedsmennene møtte D.D.S.S. og D.D.R. fra distrikt nr. 10. Logenes egne søstre og brødre, representanter fra leir og alle loger i distrikt nr. 10, våre leieloger og Byggmester Evensen.

Dagen etter, på søndag, samlet embedskollegiene i loge nr. 30 og nr. 63 sammen med styret i a/s Byegården og gjestene fra Storlogen til et møte i Byegården.

Der fikk de en orientering om det kommende vinter-OL 1994 av representanter fra LOOC.

Det første ordinære logemøte i nye lokaler var 11.09.1990.

Logelokalene ble leid ut til Volvo både under prøve OL i 1993 og til OL i 1994. Byegården fikk da så store leieinntekter at de kunne kvitte seg med all gammel gjeld. Stor takk til de fremsynte søstre og brødre**.**

Det har med jamne mellomrom vært fornyelse og vedlikehold av logelokalene.

Til 50 års jubileet for loge nr. 63 Anders Sandvig i 2009, ble det pusset opp og malt på kjøkkenet og i garderoben. I tillegg kjøpte Rebekkaloge nr. 30 Sigrid Undset helt nye møbler i festsal og i logesal.

I 2015 ble det lagt nytt tak i festsalen, et tak som bedret akustikken, og som skjermet for støy fra festsalen mot leilighetene i 2.etg.

I 2016 ble veggene i festsalen malt og samtidig var vi så heldige at ei logesøster lånte ut flott kunst som pryder veggene. I 2019 ble vegger og tak i trappenedgangen til garderobe og Logesal malt av noen av logens brødre med et veldig godt resultat.

På høsten før logestart er det i de fleste år vært en stor innsats av søstre og brødre med en skikkelig storrengjøring av lokalene samt eventuelt nødvendig vedlikehold.

Med all den innsats og fremsynthet som våre søstre og brødre som har styrt i Byegården, og alle de nedlagte av arbeidstimer, kan vi, søstre og brødre som er i Logen i dag glede oss over tidsmessige og gjeldsfrie møtelokaler.

Logelokalene er organisert som et aksjeselskap, a/s Byegården, med 50 % av aksjene eid av Loge nr. 30 Sigrid Undset og 50 % eierandel for Loge nr. 63 Anders Sandvig, og som ledes av et eget styre, valgt blant våre søstre og brødre.

A/s Byegården er en del av Sameiet Mathiesensgate 13 hvor hver av de 10 leiligheten har en andel og a/s Byegården har 2 andeler.

Sameiet Mathiesensgate 13 ledes av et eget styre hvor a/s Byegården har møterett på årsmøtet.

Vi har vært så heldige at vi har 3 loger som faste leietagere til våre lokaler, Riddere av Det Hvite Kors, loge St.Olav og Den Norske Druideorden, loge Elysium, samt Birgittalosjen, losje Astrea.

Vi har også noe annen utleie av våre lokaler, både til Logemedlemmer og eksterne leiere.

Det bør også nevnes at det opprinnelige hovedhuset er erklært verneverdig, med de restriksjoner det fører med seg.

**Kilder.**

Loge nr. 63 Anders Sandvigs 25 og 40 års Jubileumsberetning.

Logens forhandlingsprotokoller fra 1963 – 1990.

Samtaler med Konrad Henriksen, Kåre Imerslund, Bjarne Løkkeberg og Ellrun Bakken.

Statsarkivet på Hamar.

# **Opplysninger om ombyggingen av Byegården av eks. Storrepresentant Konrad Henriksen**

A/S Byegården som ligger på hjørnet Mathisensgate - Storgata i Lillehammer der vi tidligere hadde vårt kjøkken og spisesal,samt salonger, er en av byens eldste gårder bygd i 1828. Logesalen lå i et mellombygg hvor det nye logebygg i dag ligger.

Mathisensgt ble kjøpt av Loge Anders Sandvig og Loge Sigrid Undset 1. juni 1964, altså 5 år etter at vår loge ble stiftet. Kjøpesum kr. 132.000,-

Det ble i mars 1987 foretatt takst på eiendommen salgsverdi 2 millioner. Eiendomsmegler Langli fikk i oppdrag å selge gården, dette for å søke etter bedre egnede lokaler, det ville bli svære omkostninger med reparasjon av tak m.v. men ønsket var å få være videre ved parken.

Jeg ble valgt til formann i Byegården og satte i gang undersøkelse for utbygging. Eiendommen var i reguleringsplanen avsatt til boligformål med en utnyttelsesgrad på 0,3. Det ble da vanskelig å bygge noe nytt på tomten. Logesal og uthus kunne rives og erstattes med nytt, men uten kapital ble det vanskelig for Logene, i tillegg måtte den gamle verneverdige gård vedlikeholdes. Det ble mange besøk i bygg og reguleringsavdelingen i kommunen med forsøk på å få forhøyet utbyggingsgraden.

Jeg besøkte eiendomsavdeling i DNB og så på tidligere Eskefabrikken på Vingnes samt Mikkelsen markisefabrikk i Nordre Ål og et tidligere pensjonat i Kirkegata.

I Nordre Ål et tidligere pensjonat i Kirkegata og flere andre prosjekt uten resultat.

Men så ble Lillehammer tildelt O.L 1994.

Dette førte til at vi fikk byggmester Evensen og Evensen her i byen til å bli interessert i vår bygård. Dette på grunn av at det var mulig at Lillehammer kunne få div. arrangement og lignende i forbindelse med O.L.

Salgsoppdraget ble trukket tilbake, heldigvis uten kostnader på grunn av mine bekjentskaper i byen.

Jeg kontaktet Logebror Arne Laudal på Gjøvik som var arkitekt og byggmester. Han hadde en tid før tegnet og bygd det nye Ordenshuset på Gjøvik og han var villig til å hjelpe meg.

Sammen med br. Kråbøl i Bygårdstyret satte vi i gang forhandlinger med Byggmester Evensen.

Det ble enighet om at de skulle overta eiendommen, og som betaling forlangte vi å få et nytt logebygg.

Dette ble godtatt etter mange forhandlinger i Kommunen. For at lønnsomheten for Evensen skulle skje måtte det restaureres fire leiligheter i det gamle og to over våre selskapslokaler, og i tillegg settes opp et nytt bygg mot Storgaten med fire leiligheter.

Bygging ble satt i gang, logebrødre hadde dugnad i logesalen med montering av takplater med stjerne belysning, og malingsarbeide.

Jeg reiste til Hokksund ved Kongsberg for å hente fiberopptikk til himmelen, likedan fikk jeg i Moelv en snekkerfabrikk til å lage søylene med kjedeledd til hver embedsstol. Jeg hadde et stort oppdrag med å male søylene med gull, Bjarne Løkkeberg lagde kassene for sinnbilder, og Kråbøl lagde det omkransede øyet.

Den 24. oktober 1990 ble lokalene overlevert, og innviet av Storlogen og stor festivitas på Oppland Turisthotell. Så ble Lillehammer tildelt OL og Byegården ble da utleid til Volvo.

Vi er stor takk skyldig til Arne Laudal for gratisarbeidet han utførte med sin fagkunnskap.

Med denne utbygging og utleie står logene gjeldfrie.

# **Utskrift fra referatmappe 22.mai 2000**

# **Fung. Eks, OM. Konrad Henriksen - Utleie av a/s Byegården til AB Volvo i forbindelse med Prøve OL og OL, på Lillehammer i 1993 – 94**

Våre fremsynte Embedsmenn fra våre to loger, nr. 30 Sigrid Undset og nr. 63 Anders Sandvig som satt i styret for a/s Byegården, sørget for utleie av Byegården til AB Volvo til Prøve OL i 1993 og til OL i 1994 på Lillehammer.

Og med den avtalen som tidligere var gjort med Byggmester Evensen og Evensen om ombygging av Mathiesensgt. 13 og utleien til AB Volvo, sørget de for at vi har de tidsmessige og heftelsesfrie lokaler som våre to loger disponerer i dag.

Logelokalene var utleid fra 27.02. – 31.03.1993, og fra 01.02.-28.02.1994, til en totalpris på

Kr. 260 000,-.

Utleien var foretatt via Libo a/s, som var et firma som opptrådte som mellommann mellom utleier og leier.

Utleiekontrakten var tinglyst og underskrevet av Ellrun Bakken og Konrad M. Henriksen som repr. for a/s Byegården.

Det innbefattet alle rom unntatt selve Logelokalet i underetasjen. Alt møblement, bilder og gardiner ble fjernet, dette sørget leietager for å skaffe selv. Men kjøkkenet med alt dekketøy fulgte med.

I utleieprisen fulgte også med strøm og rengjøring hver morgen, opprydning og oppvask sto leier for selv.

Byegården hadde leid en dame som sto for den daglige rengjøring, og den samme dame tok også kjøkkentjenesten for Volvo.

For å lette rengjøringen ble det leid inn golvmatter som ble byttet hver dag.

Volvo hadde satt opp flere fjernsyn og 5 telefon/fax linjer, og hengt opp en del Volvo relatert materiell.

Lokalene skulle av AB Volvo nyttes som «media club» med alkoholservering, og åpent for gjester uten begrensning i åpningstiden. Det var lagt opp til lett servering fra et Cateringfirma og litt «godt i glasset» og var åpent til Volvo ansatte og Volvos forretningsforbindelser.

Leietaker var ansvarlig for å tilbakeføre lokalene til Logen i utleid stand og var ansvarlig for eventuelle skader, men det var ingen skader utover litt bruksslitasje.

Kilder:

Gjenpart av utleiekontrakt (som nå befinner seg i Loge Anders Sandvigs arkiv)

Opplysninger gitt av:

Storrepresentant Konrad M. Henriksen og Storrepresentant Ellrun Bakken.

# **Logens utvikling**

Loge nr. 63 Anders Sandvig hadde 29 brødre da den ble instituert i 1959. Logen vokste raskt med 10 nye brødre i det neste halvannet året.

Utover 60-årene ble det en del frafall, og ved utgangen av 1969 hadde logen 42 aktive brødre.

I 1970 årene holdt medlemstallet seg praktisk talt uendret, men antallet økte til 47 ved starten av 80 årene.

I 1984 var medlemstallet kommet opp i 56 brødre.

I årene som kom hadde Logen en meget bra medlemstilslutning og nådde 69 brødre i 1999, vår loges høyeste medlemstall.

Fra 2005 hadde vi en nedgang i medlemstallet år for år, og fra 2007 og frem til d.d. har vi holdt oss stabilt på 50 – 54 brødre. I 2018 var vi 50 brødre.

Fremmøteprosenten hadde en topp i 1997 på 56,82 %, men har nå i senere år hatt en stabil møteprosent på 47 – 49 %. I 2018 var den dessverre nede i 43 %.

I jubileumsåret 2019, har vi dessverre kommet under 50 brødre, men det skal ikke «lamme oss», heller gi oss inspirasjon til et ekstra krafttak for å rekruttere nye brødre.

Kilder:

Loge 63 Anders Sandvigs jubileumsberetninger.

Opplysninger gitt fra Storlogens sekretariat.

Loge 63 Anders Sandvigs protokoller.

# **«Torsdagstreffen»**

I en Odd Fellow loge vil jo som årene går, endel av brødrene bli eldre og kanskje føle det blir litt for sene kvelder på et logemøte. Samtidig kan en del ha behov for litt hyppigere kontakt med sine brødre under mere uformelle omgivelser enn et ordinært logemøte.

Dette behovet dukket også opp hos loge nr. 63 Anders Sandvig. Bror Birger Kulsrud sammen med Eks. Overmestrene Erik Sæther og Anton Gausen tok initiativet i 1982 til å starte opp med **Torsdagstreffen.**

Der har nå de eldre logebrødrene i 37 år samlet seg i logens lokaler kl. 1100 hver uke året rundt. Er en bror kommet på en eldreinstitusjon hender det at Torsdagtreffen blir kombinert med et besøk til han, noe som jeg tror betyr mye for den besøkte.

Det er ingen leder for Torsdagstreffen, men på starten av hvert år settes det opp ei liste over ansvarlig «kaffekoker». Denne personen disponerer også nøkkel til logen. Dette går i turnus så alle tar sin tørn med kaffekjelen i løpet av året.

Serveringen er basert på at alle tar med seg egen mat til kaffen, men er det noen som har bursdag, tar de gjerne med bløtkake og spanderer på sine medbrødre.

Rakafisklaget til Torsdagstreffen før jul er nok noe alle ser frem til, og da kan det nok bli høy stemning med god mat og drikke.

De hadde også hver sommer i mange år en dagstur «ut i det blå» hver sommer, gjerne til et historisk eller annet interessant sted, da med bror Kjell Heier bak rattet i leid minibuss.

Nå 37 år etter starten, er Torsdagstreffen like oppegående. Det møter opp 10 – 12 brødre hver gang, ikke bare brødre som nøyer seg med å møte på Torsdagstreffen, men også brødre som er på våre ordinære logemøter.

Måtte det utmerkete tiltak være til glede for logens eldre brødre i nye 37 år. Som en passende avslutning tar vi med sangen som hver gang markerer starten på et torsdagstreff, diktet av vår mangeårige logebror Eks.OM Konrad M. Henriksen:

# 

# **Sang til Torsdagstreffet**

*Melodi: Tyven, tyven …..*

*Torsdagstreffet, kjære venner Torsdagtreffet skaper hygge*

*Det er kommet for å bli, Praten går fra bror til bror.*

*Her du møter en du kjenner Her er brødre som fikk bygge*

*her er kos og trivelig. Fellow`s sak som vokste stor.*

*Nyd din kaffekopp Nyd din kaffekopp*

*med vår faste tropp med vår faste tropp.*

*Torsdagstreffet gir gnist Torsdagstreffet gjør*

*Til deg som pensjonist. At du får godt humør.*

*Lenge gikk en bror med planer I vår sang vi ikke glemmer*

*om å skape noe slikt damene som gir sin hånd.*

*mere enn du kanskje aner - Derfor alle med vi stemmer*

*en sukse`i vårt distrikt. et HURRA i Fellows ånd.*

*Nyd din kaffekopp Nyd din kaffekopp*

*med vår faste tropp. med vår faste tropp.*

*Torsdagstreff gjør godt Husk at neste gang*

*Det har du vel forstått. vi synger samme sang.*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | | | | | | | | |
|  |  |  | | | |  |  |  |
| |  |  |  |  |  |  | | --- | --- | --- | --- | --- | --- | | **Oversikt over Veteraner i Odd Fellow loge 63 Anders Sandvig pr. 31.12.2019** | | | | | | |  | | | | | | | **25 års Veteraner** |  | **Innviet** |  |  |  | | Asmund Røthe |  | 1957 † |  |  |  | | Bjarne H. Løkkeberg |  | 1961 |  |  |  | | Even Halla |  | 1969 † |  |  |  | | Kjell G. Sjølie |  | 1970 † |  |  |  | | Ingolf Endresen |  | 1972 |  |  |  | | Egil Ellingsen |  | 1974 |  |  |  | | Ole Engesveen |  | 1978 † |  |  |  | | Erik Andreassen |  | 1978 † |  |  |  | | Oddgeir H. Jensløkken |  | 1978 † |  |  |  | | Arve Dalbu |  | 1979 |  |  |  | | Magne Bråten |  | 1982 † |  |  |  | | Hallvar Berge |  | 1982 |  |  |  | | Konrad M. Henriksen |  | 1983 † |  |  |  | | Jens A. Slaatsveen |  | 1983 |  |  |  | | Even Rise |  | 1983 † |  |  |  | | Kristian Hegge |  | 1984 |  |  |  | | Arne Kr. Karlsen |  | 1987 |  |  |  | | Geir M. Aaløkken |  | 1987 |  |  |  | | Børge Wilhelmsen |  | 1989 |  |  |  | | Tom H. Hansen |  | 1989 |  |  |  | | Ivar P. Flodberg |  | 1991 |  |  |  | | Åge Hansen |  | 1992 |  |  |  | | Lars A. Gjellan |  | 1993† |  |  |  | | **40 års Veteraner** |  | **Innviet** |  |  |  | | Georg Lindokken |  | 1960 † |  |  |  | | Johannes E. Ydse |  | 1973 |  |  |  | | Herman A. Jevne |  | 1976 † |  |  |  | | Kjell Åge Skyttermoen |  | 1976 |  |  |  | |  |  |  |  |  |  | | **50 års Veteraner** |  | **Innviet** |  |  |  | | Anton Gausen |  | 1957 † |  |  |  | | Erik Sæther |  | 1958 † |  |  |  | | Johan Risto |  | 1958 † |  |  |  | | Sigmund Sundnes |  | 1961 † |  |  |  | | Kåre M. Imerslund |  | 1967 |  |  |  | |  |  | | | |  |  |  |
|  |  |  | | | |  |  |  |
|  | | |  |  |  | | | | |  |  |  |
| |  |  |  |  |  |  | | --- | --- | --- | --- | --- | --- | | **Periode** | **O.M** | **U.M.** | **Sekretær** | **Skattmester** | **Kasserer/CM fra 2015** | | 1959/61 | Erling Juell Aune | Erling Hagen | Alf Skjetne | Kristian Grændsen | Anton Gausen | | 1961/63 | Erling Hagen | Kristian Grændsen | Birger Siira | Bjarne Løkkeberg | Anton Gausen | | 1963/65 | Kristian Grændsen | Reidar Børke | Georg Lindokken | Sigmund Sundnes | Erik Sæther | | 1965/67 | Alf Skjetne | Erik Sæther | Birger Siira | Sigmund Sundnes | John Kårsten | | 1967/69 | Erik Sæther | Anton Gausen | Sigmund Sundnes | Bjarne Løkkeberg | John Kårsten | | 1969/71 | Anton Gausen | Bjarne Løkkeberg | Johan Risto | John Kårsten | Georg Lindokken | | 1971/73 | Bjarne Løkkeberg | Johan Risto | Kr. Eide Pedersen | Dagfinn Aaberg | John Kårsten | | 1973/75 | Johan Risto | O. Krogh Pettersen | Kr. Eide Pedersen | Bjarne Huuse | Kristian Mailund | | 1975/77 | Johan Risto | Georg Lindokken | Kr. Eide Pedersen | Bjarne Huuse | Kristian Mailund | | 1977/79 | Georg Lindokken | Kr. Eide Pedersen | Simen Bjørnsrud | John Kårsten | Kristian Mailund | | 1979/81 | Kr. Eide Pedersen | Rolf Mathisrud | Sverre Roheim | John Kårsten | Kåre Imerslund | | 1981/83 | Rolf Mathisrud | Sverre Roheim | Herman Jevne | Mathias Stubrud | Oddgeir Jensløkken | | 1983/85 | Sverre Roheim | Birger Kulsrud | Reidar Holmengen | Mathias Stubrud | Oddgeir Jensløkken | | 1985/87 | Birger Kulsrud | Mathias Stubrud | Ole Engesveen | Arve Dalbu | Erik Andreassen | | 1987/89 | Mathias Stubrud | Paul H. Sundeman | Ole Engesveen | Oddgeir Jensløkken | Erik Andreassen | | 1989/91 | Paul H. Sundeman | Ole Engesveen | Magne Bråten | Magne Kråbøl | Kjell Åge Skyttermoen | | 1991/93 | Ole Engesveen | Oddgeir Jensløkken | Magne Bråten | Johan Grotheim | Konrad Henriksen | | 1993/95 | Oddgeir Jensløkken | Magne Bråten | Svein E. Myrseth / | Konrad Henriksen | Kristian Hegge | |  |  |  | Erik Andreassen |  |  | | 1995/97 | Magne Bråten | Konrad Henriksen | Erik Andreassen | Steinar Kval | Anders Haugen | | 1997/99 | Konrad Henriksen | Erik Andreassen | Johannes E. Ydse | Rolf Ødegaard | Jan Svoren | | 1999/01 | Johannes E. Ydse | Arve Dalbu | Geir M. Aaløkken | Nils H. Bakke | Hans A. Bratberg | | 2001/03 | Arve Dalbu | Rolf Ødegaard | Jan Svoren | Steinar Johansen | Hans A. Bratberg | | 2003/05 | Rolf Ødegaard / | Geir M. Aaløkken | Jan Svoren | Hallvar Berge | Per W. Strandmoen | |  |  |  |  |  |  | | 2005/07 | Geir M. Aaløkken | Steinar Johansen | Jan Svoren | Hallvar Berge | Erik J. Skumlien | | 2007/09 | Steinar Johansen | Jan Svoren | Erik J. Skumlien | Hans G. Nyhus | Kjell Heier | | 2009/11 | Jan Svoren | Erik J. Skumlien | Hans A. Bratberg | Hans G. Nyhus | Kjell Heier | | 2011/13 | Erik J. Skumlien | Hans G. Nyhus | Svein E. Dahlum | Bjørn Engen | Arne Christiansen | | 2013/15 | Hans G, Nyhus | Svein E. Dahlum | Egil O. Murland | Bjørn Engen | Tor I.W. Thørring | | 2015/17 | Svein E. Dahlum | Egil O. Murland | Børge Wilhelmsen | Bjørn Engen | Tom H. Hansen | | 2017/19 | Egil O. Murland | Børge Wilhelmsen | Kai M. Løkken | Arne Christiansen | Tom H. Hansen | | 2019/21 | Børge Wilhelmsen | Erik J. Skumlien | Hans Kr. Erstad | Per H. Granlund | Anders Stuksrud | | | | | | | | | | | | | |  |  |  |  |  | |
|  | | | | | | | | | | | | |  |  |  |  |  | |
| Fra 2019 er også kapellan valgembedsmann. Bror Morten Skurdal ble den første i det embede. | | | | | | | | | | | | |  |  |  |  |  | |
|  | | | | | | | | | | | | |  |  |  |  |  |  |
|  | | | | | | | | | | | | |  |  |  |  |  | |
|  | | | | | | | | | | | | |  |  |  | |  |  | |
|  | | | | | | | | | | | | |  |  |  |  |  | |  |
| **Storrepresentanter**   |  |  | | --- | --- | | **Periode** | **Storrepresentant** | | 1961/1973 | Erling Juell Aune | | 1973/1974 | Erling Hagen | | 1974/1982 | Anton Gausen | | 1982/1986 | Georg Lindokken | | 1987/1989 | Kr. Eide Pedersen | | 1989/1990 | Erik Sæther | | 1990/1994 | Rolf Mathisrud | | 1994/1995 | Bjarne Løkkeberg | | 1995/1996 | Birger Kulsrud | | 1996/1999 | Ole Engesveen | | 1999/2001 | Ole Engesveen | | 2001/2005 | Magne Bråten | | 2005/2007 | Johannes E. Ydse | | 2007/2012 | Konrad M. Henriksen | | 2012/2015 | Steinar Johansen | | 2015/2017 | Steinar Johansen | | 2017/2018 | Jan D. Svoren | | 2018/2019 | Geir M. Aaløkken | | 2019/2021 | Svein E. Dahlum | | | | | | | | | | | | | |  |  |  |  |  | |  |

**Embedskollegiet i loge 63 Anders Sandvig 2019 - 2021**



**Kapellan Skattmester Sekretær Ceremonimester**


Morten Skurdal Per Helge Granlund Hans Kristian Erstad Arne Stuksrud

**Fung. Eks. OM OM Storrepresentant Undermester**

Egil Ole Murland Børge Wilhelmsen Svein Erik Dahlum Erik Skumlien

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  |  |  |  |

**I redaksjonen: Geir M. Aaløkken og Svein Erik Dahlum**



**60 år i Vennskap, Kjærlighet og Sannhet**